25.5.2023 г.
BG
Официален вестник на Европейския съюз
C 184/81
3.5.
ЕИСК приветства факта, че Европейската комисия свързва преразглеждането на Директивата относно престъпленията против околната среда с Плана за действие на ЕС срещу трафика на екземпляри от дивата флора и фауна.
Въпреки това изразява загриженост, че Директивата относно престъпленията против околната среда едва ли ще изпълни задачата за осигуряване на ефективни и възпиращи санкции срещу трафика на екземпляри от дивата флора и фауна.
На 9 декември 2022 г.
Съветът прие позицията си по това досие и значително намали глобите за физически лица, като същевременно снижи амбициите за хармонизиране на санкциите за юридически лица.
Предложените от Съвета равнища са прекалено ниски, за да бъдат възпиращи и ефективни.
Максималните граници на глобите не би трябвало да бъдат по-малко от 15 % от общия световен оборот на юридическото лице — много по-високи от приетите от Съвета 5 % или 3 %.
Считаме, че за успеха на Плана за действие на ЕС срещу трафика на екземпляри от дивата флора и фауна е жизненоважно да има амбициозна Директива относно престъпленията против околната среда.
4.
Специфични бележки 4.1.
В плана за действие би трябвало изрично да се посочат лицата, подаващи сигнали за нередности, и други защитници на правата на човека в областта на околната среда като съответни заинтересовани страни в разработването и прилагането му на равнището на ЕС и на национално равнище, тъй като те играят ключова роля в разкриването и предотвратяването на нарушения на законодателството в областта на околната среда.
Тези лица следва да бъдат защитени и от сплашване или искови производства, когато докладват за трафик на екземпляри от дивата флора и фауна или подпомагат разследвания, както понастоящем е посочено в Директивата относно престъпленията против околната среда.
4.2.
ЕИСК счита, че е важно да се ангажират стопанските сектори, които участват в търговия с екземпляри от дивата флора и фауна, с цел да се намали търсенето на продукти на дивата природа в ЕС, да се ограничи незаконната търговия и да се гарантира, че всяка търговия с такива екземпляри е законна и устойчива.
В плана се предвиждат тематични заседания на Групата на ЕС за правоприлагане в търговията с видове от дивата флора и фауна с участието на представители на съответните стопански сектори за разглеждане на конкретни въпроси (напр. традиционна медицина, екзотични домашни любимци, луксозни стоки и услуги, ловен туризъм, дървен материал, риболов и търговия с рибни продукти, транспорт, куриерски фирми и онлайн търговия).
И все пак ролята, която ОГО могат да играят в подкрепа на усилията за борба с трафика на екземпляри от дивата флора и фауна, следва да бъде по-добре призната и отразена в плана за действие и в хода на неговото изпълнение (напр. повишаване на осведомеността и провеждане на кампании за промяна на поведението).
Информацията, предоставяна от ЕС на неговите граждани, относно правилата, рисковете и последиците от търговията и използването на продукти на дивата природа не се разпространява широко, докато информацията относно практиките и използването на традиционна медицина (при която за лекарства се ползват съставки и производни от дивата флора и фауна) е широко разпространявана в целия ЕС.
Тази практика носи рискове за ползвателите (тъй като някои лекарства нямат научно доказани ползи) и фатални последствия за улавяните и търгувани видове от дивата флора и фауна (ускорявайки тяхното изчезване).
С повече превенция в тази конкретна сфера ЕС би могъл да намалява всяка година с до 30 % продуктите на дивата природа, които са обект на трафик, тъй като този брой съответства на процента на иззетите продукти на дивата природа, предназначени за медицинска употреба в ЕС (10).
В този смисъл ЕИСК и правоприлагащите служби също биха могли да участват в разработването на обществени кампании за повишаване на осведомеността по този проблем.
4.3.
Когато се възлагат ясни отговорности за изпълнение на действия на национално равнище и осигуряване на координация между съответните участници, ЕИСК препоръчва еднороден подход във всички държави членки.
Предлагането на варианти, чрез които да се гарантира координацията, като посочените в плана (например: i) чрез създаването на междуведомствени комитети или меморандуми за разбирателство; ii) чрез приемането на национални планове за действие; или iii) чрез определянето на национален координационен център) ще доведе до несигурност, тъй като държавите членки ще изберат различни варианти.
Изграждането на междуведомствени комитети на национално равнище с определени координационни центрове за всеки един от тях ще спомогне за изпълнението на плана за действие.
4.4.
От решаващо значение е междуведомствените комитети и специализираният персонал или звена да бъдат обучавани еднотипно във всички 27 държави членки.
Това ще улесни сътрудничеството в рамките на държавите членки и между тях, защото персоналът ще реагира, разследва и преследва наказателно по един и същи начин.
Фактът, че всеки междуведомствен комитет ще има координационен център, също ще подобри сътрудничеството и координацията между държавите членки и с трети държави извън ЕС.
Наличието на координационен център ще подобри сътрудничеството, защото за междуведом­ ствените комитети и специализирания персонал в държавите членки ще бъде по-лесно и по-бързо да се свързват помежду си, по-специално при спешна необходимост поради трансграничен трафик.
Координационните центрове биха могли да направят сътрудничеството между държавите членки по-гъвкаво, за да не зависят те от международни органи като Европол за случаи от местно значение, засягащи две държави.
Тези групи обаче биха могли да бъдат изложени на риск и да се превърнат в мишена на организираните престъпници.
Подробната информация за координационните центрове следва да се ограничава до сферата на правоприлагащите служби и съдебните органи, за бъде защитена самоличността на служителите.
(10)
Съветът постига съгласие по своя мандат за водене на преговори по Директивата относно престъпленията срещу околната среда — Съвет (europa.eu)